               EUROPOS KOMISIJA
            Briuselis, 2015 11 06
            COM(2015) 555 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo (Airijos paraiška – „EGF/2015/006 IE/PWA International“)

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 (EB) dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas).

               2.2015 m. birželio 19 d. Airija pateikė paraišką „EGF/2015/006 IE/PWA International Ltd“ dėl finansinės paramos iš EGF, nes iš „PWA International“ (PWAI) ir vieno tiekėjo įmonės Airijoje buvo atleista darbuotojų
                  2
               .

               3.Išnagrinėjusi šią paraišką Komisija, laikydamasi visų EGF reglamento taikytinų nuostatų, padarė išvadą, kad sąlygos finansinei paramai iš EGF suteikti yra įvykdytos.

               PARAIŠKOS SANTRAUKA

                        EGF paraiška

                        EGF/2015/006 IE/PWA International

                        Valstybė narė

                        Airija

                        Susijęs (-ę) regionas (-ai) (NUTS 2 lygis)

                        IE02 – Pietų ir Rytų (Southern and Eastern)

                        Paraiškos pateikimo data

                        2015 m. birželio 19 d.

                        Paraiškos gavimo patvirtinimo data

                        2015 m. birželio 19 d.

                        Prašymo pateikti papildomos informacijos data

                        2015 m. liepos 3 d.

                        Papildomos informacijos pateikimo terminas

                        2015 m. rugpjūčio 14 d.

                        Vertinimo atlikimo terminas

                        2015 m. lapkričio 6 d.

                        Intervencijos kriterijus

                        EGF reglamento 4 straipsnio 2 dalis

                        Pagrindinė įmonė

                        „PWA International Ltd“

                        Susijusių įmonių skaičius

                        2

                        Ekonominės veiklos sektorius (-iai)

                        (NACE 2 red. skyrius)
                           3

                        33 skyrius. Mašinų ir įrangos remontas ir įrengimas

                        Patronuojamųjų bendrovių, tiekimo ir tolesnės gamybos grandies įmonių skaičius

                        1

                        Ataskaitinis laikotarpis (keturių mėnesių)

                        2014 m. gruodžio 19 d. – 2015 m. balandžio 19 d.

                        Atleistų darbuotojų skaičius ataskaitiniu laikotarpiu (a)

                        61

                        Atleistų darbuotojų skaičius prieš ataskaitinį laikotarpį ir po jo (b)

                        47

                        Bendras atleistų darbuotojų skaičius (a + b)

                        108

                        Bendras reikalavimus atitinkančių tikslinių paramos gavėjų skaičius

                        108

                        Bendras tikslinių paramos gavėjų skaičius

                        108

                        Remtinų nedirbančių ir nesimokančių jaunuolių (NEET) skaičius

                        108

                        Prie individualių poreikių pritaikytoms paslaugoms skirtas biudžetas (EUR)

                        707 670

                        EGF paramai įgyvendinti skirtas biudžetas
                           4
                         (EUR)

                        29 486

                        Visa suma (EUR)

                        737 156

                        EGF parama (60 proc.) (EUR)

                        442 293

               PARAIŠKOS VERTINIMAS

               Procedūra

               4.Airija paraišką „EGF/2015/006 IE/PWA International“ pateikė 2015 m. birželio 19 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. Komisija tą pačią dieną patvirtino, kad gavo paraišką, ir praėjus dviem savaitėms nuo paraiškos pateikimo, t. y. 2015 m. liepos 3 d. paprašė Airijos pateikti papildomos informacijos. Papildoma informacija pateikta per šešias savaites nuo prašymo. 12 savaičių terminas, iki kurio gavusi tinkamai užpildytą paraišką Komisija turėtų baigti pareiškėjo atitikties finansinės paramos suteikimo sąlygoms vertinimą, baigiasi 2015 m. lapkričio 6 d.

               Paraiškos tinkamumas

               Susijusios įmonės ir paramos gavėjai

               5.Paraiška teikiama dėl 108 darbuotojų, kurie buvo atleisti iš „PWA International Ltd.“ ir vieno tiekėjo įmonės. Pagrindinė įmonė vykdė veiklą ekonomikos sektoriuje, kuris priskiriamas prie NACE 2 red. 33 skyriaus „Mašinų ir įrangos remontas ir įrengimas“. Daugiausia darbuotojų atleista iš įmonių NUTS
                  5
                2 lygio Pietų ir Rytų regione (IE 02).

                        Įmonės ir atleistų darbuotojų skaičius per ataskaitinį laikotarpį

                        „PWA International“

                        104

                        „Manguard“

                        4

                        Iš viso įmonių: 2

                        Iš viso atleistų darbuotojų:

                        108

                        Iš viso savarankiškai dirbančių asmenų, kurių veikla nutrūko:

                        0

                        Iš viso reikalavimus atitinkančių darbuotojų ir savarankiškai dirbančių asmenų:

                        108

               Intervencijos kriterijai

               6.Šią paraišką Airija pateikė laikydamasi EGF reglamento 4 straipsnio 2 dalies nustatytų intervencijos kriterijų, nukrypdama nuo 4 straipsnio 1 dalies a punkte nustatytų kriterijų, pagal kuriuos per keturių mėnesių ataskaitinį laikotarpį iš valstybės narės įmonių turi būti atleista ne mažiau kaip 500 darbuotojų, įskaitant tiekėjų ir tolesnės gamybos grandies įmonių atleistus darbuotojus ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis keturių mėnesių laikotarpis – 2014 m. gruodžio 19 d. – 2015 m. balandžio 19 d.

               8.Atleistų darbuotojų skaičius ataskaitiniu laikotarpiu:

               –61 darbuotojas, atleistas iš „PWA International Ltd.“.

               Atleistų darbuotojų ir darbo veiklą nutraukusių asmenų skaičiaus apskaičiavimas

               9.Ataskaitiniu laikotarpiu atleistų darbuotojų skaičius apskaičiuotas taip:

               –61 – nuo darbo sutarties nutraukimo de facto dienos ar nuo jos galiojimo pabaigos.

               Reikalavimus atitinkantys paramos gavėjai

               10.Be jau nurodytų darbuotojų, prie reikalavimus atitinkančių paramos gavėjų priskiriami ir 47 darbuotojai, kurie buvo atleisti prieš keturių mėnesių ataskaitinį laikotarpį arba po jo. Visi šie darbuotojai buvo atleisti po bendro pareiškimo apie planuojamą darbuotojų atleidimą 2013 m. spalio 10 d. Galima nustatyti aiškų priežastinį ryšį su atleidimą ataskaitiniu laikotarpiu paskatinusiu įvykiu.

               11.Todėl bendras reikalavimus atitinkančių paramos gavėjų skaičius yra 108.

               Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos

               12.Siekdama įrodyti darbuotojų atleidimo sąsają su esminiais pasaulio prekybos sistemos struktūriniais pokyčiais dėl globalizacijos, Airija teigia, kad orlaivių priežiūros ir kapitalinio remonto įmonė PWAI ir bendroji „United Technologies Corporation's Pratt & Whitney“ (P&W) ir „Singapore Airlines Engineering Company“ (SIAEC) įmonė buvo uždarytos siekiant konsoliduoti bendrovės veiklą Šiaurės Amerikoje ir Azijoje, laipsniškai perkeliant veiklą iš PWAI į kitas P&W tinklo remonto įmones – P&W PSD Arkanzase (JAV) ir „Eagle Services Asia“ Singapūre.

               13.Per pastaruosius 10 metų Azijos klientai, pvz., „Japan Airlines“ (JAL), „JAL Aeroparts“, „All Nippon Airways“ (ANA) ir „Mitsubishi Heavy Industries“ (MHI) sudarė maždaug 50 proc. PWAI verslo. Dar 40 proc. PWAI veiklos buvo vykdoma su JAV klientais, pvz., „United Airlines“, ir tik 10 proc. su Europos klientais, pvz., „SR Technics“ Šveicarijoje ir „Lufthansa“ Vokietijoje.

               14.Visame pasaulyje PW4000 variklio remonto užsakymų, kurie sudaro maždaug 90 proc. PWAI remonto paslaugų verslo, 2006–2013 sumažėjo 36 proc. Prognozuojama, kad 2006–2020 m. laikotarpiu jų sumažės dar 54 proc. Tai susiję su tuo, kad anksti nustojama eksploatuoti kai kuriuos plataus fiuzeliažo ir tolimųjų reisų orlaivius, turinčius PW4000 variklį, nes rinkoje atsirado našesnių variklių, kaip antai „Rolls-Royce Trent“ ir „P&W GP7000“.

               15.PWAI prižiūri ir remontuoja didelių komercinių orlaivių variklių korpusus. Technologijų srityje pereinama prie naujos kartos orlaivių, o tai taip pat padeda paaiškinti sumažėjusią PWAI veiklos paklausą Airijoje ir tokios veiklos perkėlimą už ES ribų. Ateities pasaulinį orlaivių parką greičiausiai sudarys vieno perėjimo ir (arba) siauro fiuzeliažo tipo orlaiviai, įskaitant B737-600/700/800/900 ir A32 tipo orlaivius. Manoma, kad šio tipo orlaivių, kurie dabar sudaro 64 proc. dabartinio pasaulinio orlaivių parko, padaugės ir ateityje jie sudarys daugiau kaip 70 proc. pasaulinio parko. Prognozuojama, kad daugiausiai jų atsiras Azijoje, kur oro transporto sektorius plečiasi ir yra poreikis pakeisti senesnio tipo orlaivius siauro fiuzeliažo tipo orlaiviais
                  6
               . „Singapore Airlines“ patronuojamoji ir PWAI bendrosios įmonės dalis bendrovė SAIEC labiausia skatina Singapūro nacionalines pastangas plėtoti ir kurti darbo vietas tarptautinės aviacijos sektoriuje.

               16.Pastaraisiais metais PWAI patyrė neigiamą ad hoc poveikį dėl to, kad ES ir Korėjos laisvosios prekybos susitarime (LPS) nėra nuostatos, pagal kurią pakartotinai įvežamoms pataisytoms prekėms nebūtų taikomas muitas. Korėjos ir JAV laisvosios prekybos susitarime tokia nuostata yra. Nors Korėja pratęsė taikomo atleidimo nuo muito galiojimą iki 2016 m. pabaigos, ilgalaikiai klientai buvo informuoti, kad ateityje tam tikri tarifai bus taikomi pakartotinai į Korėją įvežamiems aviacijos gaminiams, kurie buvo remontuoti ES, tačiau tokie tarifai nebus taikomi tokiems gaminiams po remonto JAV. Buvusiai PWA seserinei bendrovei JAV atitinkamai būtų naudingos tokios palankesnės sąlygos, o PWAI ne. Nors nemažai klausimų išspręsta, dėl šios padėties kilo kliūčių derantis dėl sutarčių. Iki šiol „Korean Airlines“ buvo svarbi Dubline esančios įmonės klientė.

               17.Tendencija perkelti priežiūros ir kapitalinio remonto veiklą netoli pasaulinės aviacijos plėtros centrų ir neigiamas pasaulinės prekybos susitarimų poveikis labai paveikė Europą ir ypač Airiją. Bendrovė „SR Technics“ 2009 m. uždarė savo gamyklą Dublino oro uoste ir atleido daugiau kaip 1 100 darbuotojų („EGF/2009/021 IE/SR Technics“). Bendrovė „Lufthansa Technik Airmotive Ireland“ savo gamyklą uždarė 2014 m. ir atleido daugiau kaip 420 darbuotojų („EGF/2014/016 IE/Lufthansa Technik“).

               18.Iki šiol sektoriuje „Mašinų ir įrangos remontas ir įrengimas“ buvo pateiktos trys EGF paraiškos, iš kurių dvi dėl globalizacijos sukeltų prekybos pokyčių
                  7
                ir viena
                  8
                – dėl pasaulinės finansų ir ekonomikos krizės.

               Darbuotojų atleidimą ir darbo veiklos nutraukimą lemiantys įvykiai

               19.Darbuotojai atleisti dėl PWAI uždarymo Ratkule, Dublino grafystėje. Įmonė įsteigta 1989 m. kaip bendroji „United Technologies Corporation“ ir „Airmotive Ireland Holdings“, įmonė, pastaruoju metu geriau žinoma pavadinimu „Lufthansa Technik Airmotive Ireland“.

               20.2013 m. spalio 10 d. PWAI direktorių valdyba paskelbė ketinanti uždaryti įmonę palaipsniui per 18 mėnesių laikotarpį iki 2015 m. birželio mėn. Per konsultacijas su darbuotojų atstovais PWAI direktorių valdyba patvirtino, kad sprendimas uždaryti PWAI įmonę nebuvo susijęs su darbuotojais, nes našumas ir efektyvumas padidėjo ir visi svarbiausi rezultatai buvo pasiekti arba net viršyti, pvz., metinės pajamos, pelnas, aplinkos higiena ir sauga bei kokybė.

               21.Tuo metu, kai ministrui įteiktas oficialus raštas apie kolektyvinį darbuotojų atleidimą, PWAI įmonėje Ratkule dirbo 107 darbuotojai (98 nuolatiniai, keturi pagal terminuotą darbo sutartį ir penki laikinieji).

               22.Pirmieji darbuotojai atleisti 2014 m. gegužės 22 d., o iki 2015 m. rugpjūčio 28 d. atleisti visi darbuotojai, išskyrus du paskutinius. Paskutiniai du darbuotojai baigė dirbti 2015 m. rugsėjo 30 d.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               23.PWAI įmonė yra įsikūrusi Pietų Dublino grafystės centre. 2015 m. kovo mėn. 104 PWAI darbuotojai gyveno geografinėse Dublino (51), Kildero (34), Mido (4), Viklou (4) ir kitose aplinkinėse grafystėse (11). Iš gyvenančių Dubline 14 darbuotojų gyveno netoli Ratkulo esančiose vietovėse, kaip antai Talagte ir Klondolkine (pietų Dublinas) ir Blanšardstaune/Kulmaine (Fingalas).

               24.Iš paskutinio gyventojų surašymo (2011 m.) turima įvairių išsamių statistinių duomenų. Vyresnių nei 15 metų gyventojų nedarbo lygis Pietų Dubline buvo tik šiek tiek didesnis (11,61 proc.) už nacionalinį vidurkį (10,83 proc.), tačiau šie skaičiai nerodo, kad tose vietovėse gyvena nemažai asmenų, neturinčių palankių sąlygų. Pavyzdžiui, Blanšardstaunas-Tirelstaunas, Talagtas-Kilinordas, Klondolkinas-Raulagtas ir Talagtas-Feterkairnas buvo 25 (iš 3 409) rinkimų apylinkių, kuriose nedarbo lygis, palyginti su nacionaliniu, buvo didžiausias (22–25 proc.), sąraše. 25,4 proc.
                  9
                Talagto-Kilinordo gyventojų turėjo tik pagrindinį išsilavinimą, o vietos valdžios teikiami socialiniai būstai sudarė maždaug 49,4 proc. visų būstų Talagte-Feterkairne. Kiti socialiniai ir ekonominiai rodikliai, kaip antai mažas užimtumo lygis, profesinių kvalifikacijų stoka, didelis vienišų tėvų namų ūkių skaičius ir didelis priklausomybės lygis rodo, kad šiose vietovėse daug asmenų neturi palankių sąlygų ir gyvena skurdo sąlygomis.

               25.Nepaisant pastarojo meto nedarbo lygio sumažėjimo, 2014 m. gruodžio mėn. – 2015 m. kovo mėn. laikotarpiu jaunesnių nei 25 metų asmenų, įtrauktų į bedarbių registrą „Live Register“, skaičius Dublino regione išaugo, o šalies vidurkis sumažėjo 1,85 proc.

               26.Darbuotojų atleidimas iš PWAI jau daro neigiamą poveikį Dublino ir Rytų regiono dalies ekonomikai ir darbo rinkoms, ypač tose vietovėse, kuriose gyvena didelė PWAI darbuotojų dalis. Tuose regionuose neseniai išaugus nedarbo lygiui ir sumažėjus galimybių priežiūros ir kapitalinio remonto ir platesnio masto gamybos sektoriuje, buvę PWAI darbuotojai, ypač vyresnio amžiaus darbuotojai vyrai, susiduria su padidėjusia konkurencija dėl darbo vietų ir didesne rizika tapti ilgalaikiais bedarbiais.

               Išaiškinimas dėl išskirtinių aplinkybių, susijusių su prašymo priimtinumu

               27.Airija teigia, kad atsižvelgiant į išskirtines aplinkybes, kurios daro didelį poveikį užimtumui ir vietos, regiono ar šalies ekonomikai, šiai paraiškai turėtų būti taikomas EGF reglamento 4 straipsnio 1 dalies a punktas. Šis argumentas grindžiamas tuo, kad padėtis regione jau prieš tai buvo sudėtinga ir kad per trumpą laikotarpį uždarius tris pagrindines priežiūros ir kapitalinio remonto sektoriaus įmones padėtis dar labiau pablogėjo ir visoje Airijoje nebeliko šio sektoriaus darbdavių.

               28.PWAI komercinę veiklą pradėjo 1989 m. kaip patronuojančiosios įmonės „Lufthansa Technik“ patronuojamoji įmonė „Airmotive Ireland Holdings Ireland“, įsikūrusi vos už 200 metrų nuo patronuojančiosios įmonės gamyklos. Vėliau ją įsigijo UTC ir ji tapo PWAI. Toliau PWAI plėtojosi tokia pačia kryptimi kaip ir „Lufthansa Technik“: dešimtame dešimtmetyje ir pirmojo šio amžiaus dešimtmečio pradžioje užregistruotas didelis augimas, o vėliau apyvarta ir veiklos mastas sumažėjo ir galiausiai įmonė dėl tų pačių priežasčių (Azijos ir kitų šalių įmonių keliamos pasaulinės konkurencijos, persikėlimo į besiformuojančias rinkas, suteikiančias daugiau galimybių plėstis ir kt.) 2014–2015 m. užsidarė. PWAI veikė tame pačiame sektoriuje kaip ir „Lufthansa Technik“ ir, jei PWAI darbuotojai būtų buvę atleisti keliais mėnesius anksčiau, juos būtų buvę galima priskaičiuoti prie „Lufthansa Technik“ darbuotojų ir pateikti sektorinę EGF paraišką.

               29.Airija, turėjusi žemą užimtumo lygį, nuo dešimtojo dešimtmečio lėtai skverbėsi į priežiūros ir kapitalinio remonto sektorių, pritraukė daug tiesioginių užsienio investicijų ir šiame sektoriuje sukūrė daug gerai apmokamų darbo vietų.

               30.2009 m. vasario mėn. „SR Technics“ paskelbė uždaranti savo gamyklą Dublino oro uoste ir atleidžianti 1 135 darbuotojus („EGF/2009/021 IE/SR Technics“).

               31.2013 m. spalio mėn. „PWA International Ltd“ paskelbė uždaranti savo gamyklą ir atleidžianti 107 priežiūros ir kapitalinio remonto sektoriaus darbuotojus („EGF/2015/006 IE PWA International“).

               32.2013 m. lapkričio mėn., Lufthansa Technik“ paskelbė uždaranti savo gamyklą ir atleidžianti 415 darbuotojų („EGF/2014/016 IE/Lufthansa Technik“).

               33.Taigi, iš viso per mažiau nei penkerius metus viename sektoriuje (orlaivių priežiūros ir kapitalinio remonto) ir vienoje vietovėje (Dubline) buvo atleisti 1 657 darbuotojai. Toks didelis užimtumo sumažėjimas tokioje mažoje atviroje ekonomikoje kaip Airija turi labai didelį neigiamą poveikį darbo vietoms ir pajamoms.

               34.Atleistų darbuotojų įgūdžių profilis pagal „SR Technics“ skirtą EGF programą buvo labai panašūs į PWAI darbuotojų įgūdžių profilį. „SR Technics“ skirta EGF programa davė teigiamų rezultatų: apie 53,45 proc. paramos gavėjų į darbo rinką grįžo iki 2012 m. rugsėjo mėn., t. y. per beveik 12 mėnesių po programos pabaigos.

               35.Orlaivių priežiūros ir kapitalinio remonto sektoriaus darbuotojų pakartotinio įdarbinimo galimybės yra gerokai mažesnės. Galimybių įsidarbinti šiame sektoriuje Šiaurės Airijoje taip pat labai sumažėjo po to, kai 2014 ir 2015 m. Belfaste, už 165 km nuo Dublino įsisteigusi aviacijos gamybos bendrovė „Bombardier“ paskelbė apie 800 darbuotojų atleidimą.

               Tiksliniai paramos gavėjai ir siūlomi veiksmai

               Tiksliniai paramos gavėjai

               36.Apskaičiuota, kad priemonėmis pasinaudos 108 atleisti darbuotojai. Šių darbuotojų pasiskirstymas pagal lytį, pilietybę ir amžių:

                        Kategorija

                        Tikslinių paramos gavėjų
                           skaičius

                        Lytis

                        Vyrai

                        98

                        (90,74 %)

                        Moterys

                        10

                        (9,26 %)

                        Pilietybė

                        ES piliečiai

                        108

                        (100 %)

                        Ne ES piliečiai

                        0

                        (0 %)

                        Amžiaus grupė

                        15–24 m.

                        2

                        (1,85 %)

                        25–29 m.

                        3

                        (2,78 %)

                        30–54 m.

                        85

                        (78,70 %)

                        55–64 m.

                        17

                        (15,74 %)

                        per 64 m.

                        1

                        (0,93 %)

               37.Be to, Airija suteiks prie individualių poreikių pritaikytas EGF bendrai finansuojamas paslaugas daugiausiai 108 nedirbantiems ir nesimokantiems jaunuoliams (NEET), kurie paraiškos pateikimo dieną buvo jaunesni kaip 25 metų, kadangi 61 darbuotojas buvo atleistas NUTS 2 lygio Pietų ir Rytų regione (IE02), kuris atitinka finansavimo pagal Jaunimo užimtumo iniciatyvą reikalavimus.

               38.Todėl numatytas bendras tikslinių paramos gavėjų, pasinaudosiančių priemonėmis, įskaitant NEET jaunuolius, skaičius yra 216.

               Siūlomų veiksmų tinkamumas

               39.Prie individualių poreikių pritaikytos paslaugos, kurios bus teikiamos atleistiems darbuotojams ir NEET jaunuoliams, apima toliau išvardytus veiksmus.

               –Orientavimas ir karjeros planavimas bei raida

               Ankstyvas ir visapusiškas profesinis orientavimas ir karjeros planavimas yra labai svarbi priemonė atleistiems darbuotojams, kurie gali jaustis pasimetę ir nežinoti, kaip grįžti į darbo rinką.

               Parama apims individualaus profilio sudarymą, poreikių nustatymą, mokymosi vertinimą, gyvenimo aprašymo parengimą, profesinį orientavimą ir planavimą, pagalbą ieškant darbo ir kitą susijusią paramą ir patarimus.

               Socialinės apsaugos departamentas, švietimo ir mokymo valdybos, SOLAS EGF paramos koordinavimo skyrius ir prireikus kiti specialistai, teiks pagalbą atleistiems darbuotojams, įskaitant rengsimus formalius akredituotus QQI karjeros planavimo kursus
                  10
               , kurie bus tarsi įžanga į formalesnius į užimtumą orientuotus mokymo ir švietimo kursus.

               PWAI prieš atleisdama atskirus darbuotojus, pati įgyvendino įsidarbinimo po atleidimo programą, kuri jiems suteikė galimybę gauti individualias karjeros ir finansines konsultacijas.

               –EGF mokymo stipendijos

               EGF mokymo stipendijų priemonė suteikia daugiau lankstumo EGF paramos gavėjui nustatyti ir atsirinkti konkrečiai pritaikytas ir patvirtintas mokymų, tolesnio švietimo ir aukštojo mokslo programas, be tų, kurias teikia valstybinė sistema. Tokios programos gali būti finansuojamos iš EGF mokymo stipendijos ir yra akredituotos arba pramonės, arba „Quality and Qualifications Ireland“ (QQI).

               –Mokymas ir tolesnio švietimo programos.

               Šias priemones daugiausia įgyvendina valstybės agentūros, pavyzdžiui, švietimo ir mokymo tarybos
                  11
               , taip pat patvirtinti privačių paslaugų teikėjai.

               Pasikonsultavus su Socialinės apsaugos departamentu (SAD) ir kitomis valstybės tarnybomis, kurios nacionaliniu lygmeniu atsakingos už tokius intervencinius veiksmus, taip pat gali būti numatyta konkreti praktika, įdarbinimo, darbo patirties, stažuotės ir į bendruomenę orientuotos mokymo programos.

               –Aukštojo mokslo programos.

               Aukštojo mokslo programas sudarys visos arba pusės dienos tikslinei gyventojų grupei skirtų kursų programos, kurias įgyvendins valstybės finansuojamos institucijos, visų pirma Dublino regione ir aplinkinėse vietovėse.

               Talagto technologijos institutas, Blanšardstauno technologijos institutas, Karlovo technologijos institutas, Dublino technologijos institutas ir Dublino miesto universitetas yra svarbiausios aukštojo mokslo institucijos, veikiančios bendroje pasiekiamumo zonoje, kurioje gyvena nukentėję darbuotojai.

               Taip pat tinkamais atvejais gali būti rengiami trumpalaikiai permokymo kursai, kurie skirti pripažintoms įgūdžių trūkumo problemoms spręsti ir kurie finansuojami pagal tam tikras iniciatyvas, pvz., „Springboard“ ir „Momentum“
                  12
               .

               EGF mokymo stipendijomis taip pat gali naudotis tikslinių darbuotojų grupė, kad studijuotų privačiai teikiamas aukštojo mokslo programas, kurių nėra valstybės finansuojamoje sistemoje arba kurios yra labai specializuotos. Švietimo ir mokymo programų turinį patvirtina QQI.

               PWAI pradėjo vykdyti Darbuotojų mokymo programą (angl. „Employee Scholar Programme“), kuria teikiama parama esamiems darbuotojams, kurie 12 mėnesių po išėjimo iš darbo pradeda arba tęsia trečiojo lygmens studijas, kurias pabaigus įgyjamas bent paprastas laipsnis. Ši papildoma veikla nėra privaloma ir nėra finansuojama iš EGF.

               –Laikinosios išmokos

               Siekiant sudaryti palankesnes sąlygas dalyvauti profesinio orientavimo, mokymo ir švietimo kursuose, pagal EGF kursų išlaidų kompensavimo schemą bus padengiamos kai kurios susijusios papildomos išlaidos. EGF kursų išlaidų kompensavimo schemą valdo EGF paramos koordinavimo skyrius ir pagal ją iki nustatytų finansinių ribų padengiamos kai kurios išlaidos, susijusios su judumu, pragyvenimu, kursų medžiaga, įranga, vaikų priežiūra ir kt.

               Kita laikinojo pobūdžio parama gali apimti švietimo, mokymo, užimtumo ir aktyvumo skatinimo išmokas.

               40.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               41.Airija pateikė reikiamą informaciją apie veiksmus, kurie atitinkamai įmonei privalomi pagal nacionalinės teisės aktus arba kolektyvines sutartis. Jos patvirtino, kad finansinė parama iš EGF nepakeis tokių veiksmų.

               Biudžeto sąmata

               42.Numatomos bendros išlaidos – 737 156 EUR; iš jų išlaidos prie individualių poreikių pritaikytoms paslaugoms – 707 670 EUR ir išlaidos pasirengimo, valdymo, informavimo ir viešinimo, kontrolės ir ataskaitų teikimo veiklai – 29 486 EUR.

               43.Bendra iš EGF prašomos finansinės paramos suma yra 442 293 EUR (60 proc. visų išlaidų).

                        Veiksmai

                        Numatytas dalyvių skaičius

                        Numatytos vieno dalyvio išlaidos
                        (EUR)

                        Numatomos visos išlaidos

                        (EUR)

                        Prie individualių poreikių pritaikytos paslaugos (pagal EGF reglamento 7 straipsnio 1 dalies a ir c punktus)

                        Orientavimas ir karjeros planavimas

                        190

                        450

                        85 500

                        EGF mokymo stipendijos

                        122

                        1 800

                        219 600

                        Mokymas ir tolesnio švietimo programos

                        44

                        2 500

                        110 000

                        Aukštojo mokslo programos

                        15

                        5 800

                        87 000

                        Parama įmonėms ir savarankiškai dirbantiems asmenims

                        6

                        5 000

                        30 000

                        Tarpinė suma (a):

                        prie individualių poreikių pritaikytų paslaugų paketo procentinė dalis

                        –

                        532 100

                        (75,19 %)

                        Išmokos ir paskatos (pagal EGF reglamento 7 straipsnio 1 dalies b punktą)

                        Laikinosios išmokos

                        181

                        970

                        175 570

                        Tarpinė suma (b):

                        prie individualių poreikių pritaikytų paslaugų paketo procentinė dalis

                        –

                        175 570

                        (24,81 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        2. Valdymas

                        –

                        8 000

                        3. Informavimas ir viešinimas

                        –

                        1 486

                        4. Kontrolė ir ataskaitų teikimas

                        –

                        20 000

                        Tarpinė suma (c):

                        Visų išlaidų procentinė dalis

                        –

                        29 486

                        (4,00 %)

                        Visos išlaidos (a + b + c):

                        –

                        737 156

                        EGF parama (60 proc. visų išlaidų)

                        –

                        442 293

               44.Išlaidos veiksmams, kurie šioje lentelėje nurodyti kaip EGF reglamento 7 straipsnio 1 dalies b punkte nustatyti veiksmai, neviršija 35 proc. visų išlaidų, susijusių su suderintu prie individualių poreikių pritaikytų paslaugų paketu. Airija patvirtino, kad šie veiksmai taikomi su sąlyga, kad tiksliniai paramos gavėjai patys aktyviai dalyvaus darbo paieškos ar mokymosi veikloje.

               Išlaidų tinkamumo finansuoti laikotarpis

               45.Prie individualių poreikių pritaikytas paslaugas tiksliniams paramos gavėjams Airija pradėjo teikti 2014 m. gegužės 22 d. Todėl šių veiksmų išlaidos bus laikomos tinkamomis finansuoti iš EGF finansinės paramos nuo 2014 m. gegužės 22 d. iki 2017 m. birželio 19 d., išskyrus paramą aukštajam mokslui, kuris laikomas tinkamu finansuoti iki 2017 m. gruodžio 19 d.

               46.Pirmąsias administracines išlaidas, susijusias su EGF įgyvendinimu, Airija patyrė 2013 m. spalio 10 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos bus laikomos tinkamomis finansuoti iš EGF finansinės paramos nuo 2013 m. spalio 10 d. iki 2017 m. gruodžio 19 d.

               Iš nacionalinių ar Sąjungos fondų finansuojamų veiksmų papildomumas

               47.Nacionalinio išankstinio finansavimo šaltinis yra Airijos valstybės iždas, iš kurio programa bus bendrai finansuojama. Išlaidos dengiamos iš Nacionalinio mokymo fondo ir Švietimo ir įgūdžių departamento ir kitų susijusių vyriausybės departamentų patvirtintų išlaidų pakategorių.

               48.Airija patvirtino, kad pirmiau nurodytos EGF finansuojamos priemonės negaus paramos pagal kitas Sąjungos finansines priemones.

               Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ar regiono valdžios institucijomis

               49.Airija nurodė, kad suderintas prie individualių poreikių pritaikytų paslaugų paketas buvo parengtas konsultuojantis su tiksliniais paramos gavėjais ir jų atstovais bei profesinėmis sąjungomis.

               50.2013 m. spalio mėn. gavusi Darbo, įmonių ir inovacijų departamento pranešimą apie artėjantį kolektyvinį atleidimą, EGF vadovaujančioji institucija kartu su Pramonės vystymo tarnyba kreipėsi į įmonės vadovybę ir profesines sąjungas SIPTU
                  13
               , TEEU ir „Unite the Union“, kad aptartų ir nustatytų galimus atleidžiamų darbuotojų reintegracijos į darbo rinką poreikius.

               51.2014 m. balandžio mėn. EGF vadovaujančiajai institucijai pateikta PWAI atlikta darbuotojų mokymo poreikių apklausa, kuri parodė didelį susidomėjimą techniniais ir su aviacija susijusiais mokymais. Likusius 2014 m. mėnesius EGF vadovaujančioji institucija toliau palaikė dvišalius ryšius su įmone ir profesinėmis sąjungomis.

               52.EGF vadovaujančioji institucija toliau palaikė ryšius ir galiausiai 2015 m. vasario 25 d., likus mėnesiui iki didžiausio PWAI darbuotojų skaičiaus atleidimo datos, surengė susitikimą, kuriame dalyvavo EGF vadovaujančiosios institucijos, SOLAS EGF koordinavimo skyriaus, PWAI darbuotojų ir profesinių sąjungų atstovai ir kuriame aptartos EGF galimybės suteikti paramą atleistiems darbuotojams. Vėliau 2015 m. kovo mėn. EGF koordinavimo skyrius apklausė visus darbuotojus dėl jų galimų reintegracijos į darbo rinką poreikių. Šių konsultacijų rezultatai buvo naudingi rengiant siūlomas į paraišką įtrauktas EGF priemones.

               53.Bus įsteigtas konsultacinis forumas ar vykdomas kitas interaktyvus procesas, siekiant papildyti EGF paramos koordinavimo skyriaus darbą, o atleistiems darbuotojams ir atitinkamiems suinteresuotiesiems subjektams suteikti galimybę nuolat prisidėti prie EGF programos veiksmingo įgyvendinimo.

               Valdymo ir kontrolės sistemos

               54.Airija pranešė Komisijai, kad finansinę paramą valdys paskirti Švietimo ir įgūdžių ugdymo departamento – EGF vadovaujančiosios institucijos – darbuotojai. Pagrindinis EGF vadovaujančiosios institucijos vaidmuo – patikrinti, ar iš EGF bendrai finansuojama prie individualių poreikių pritaikytų paslaugų programa buvo tinkamai įgyvendinta, o parama tinkamai paskirstyta, ir užtikrinti, kad suteiktos paslaugos būtų išsamiai patvirtintos patikrinamais tiksliais dokumentais.

               55.Tarpinė institucija atlieka papildomus tikrinimus, siekdama užtikrinti, kad paramą gaunančių viešojo sektoriaus institucijų galutinių išlaidų deklaracija, susijusi su prašymais, būtų tiksli ir pagrįsta aiškia audito seka, prieš tai, kai pateikiama oficiali tinkamų finansuoti išlaidų bendros sumos deklaracija.

               56.Paramą gaunančios viešojo sektoriaus institucijos vadovaujančiajai EGF institucijai teikia EGF finansavimo prašymus. Jos dažniausiai yra atsakingos ir už išmokas. Jos taip pat privalo patikrinti, ar tikslai, taikymo sritis ir finansavimo lygis atitinka nurodytuosius EGF programoje. Be to, jos užtikrina, kad paslaugų teikėjai nustatytų stebėsenos, tinkamo registravimo ir vidaus kontrolės procedūras dėl visų su EGF susijusių išlaidų ir mokėjimo prašymų. Šios procedūros turi būti tinkamai pagrįstos dokumentais.

               57.EGF tvirtinančioji institucija atsakinga už išlaidų, susijusių su bendrai iš EGF finansuojamomis priemonėmis, tvirtinimą. Patvirtindama tas suvestines institucija užtikrina, kad įgyvendinami visi su išlaidų tikslumu, teisėtumu, tinkamumu finansuoti ir tvarkingumu susiję reikalavimai.

               58.Vadovaujančioji institucija nusamdo nepriklausomą išorės audito įmonę, kad ši pateiktų audito nuomonę, ar išlaidos, dėl kurių suteiktas bendras ES finansavimas, yra teisėtos ir tvarkingos, ar ataskaitose, kuriose išsamiai nurodomos programos išlaidos, atspindi tikrą ir teisingą padėtį ir ar įdiegtos kontrolės sistemos veikia tinkamai.

               Susijusios valstybės narės įsipareigojimai

               59.Airija pateikė visas būtinas garantijas, kad:

               –bus laikomasi vienodo požiūrio ir nediskriminavimo principo suteikiant galimybę naudotis siūlomais veiksmais ir juos įgyvendinant;

               –buvo laikytasi nacionaliniuose ir ES teisės aktuose nustatytų su kolektyviniu atleidimu susijusių reikalavimų;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama iš EGF atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               60.EGF didžiausia metinė suma neviršija 150 mln. EUR (2011 m. kainomis), kaip nustatyta 2013 m. gruodžio 2 d. Tarybos reglamento (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa
                  14
               , 12 straipsnyje.

               61.Išnagrinėjusi paraišką pagal EGF reglamento 13 straipsnio 1 dalyje nustatytas sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 442 293 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               62.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  15
                13 punkte.

               Susiję teisės aktai

               63.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateiks pasiūlymą pervesti 442 293 EUR sumą į atitinkamą biudžeto eilutę.

               64.Kartu su šiuo pasiūlymu dėl sprendimo mobilizuoti EGF lėšas Komisija priima sprendimą dėl finansinės paramos kaip įgyvendinimo aktą, kuris įsigalioja tą dieną, kai Europos Parlamentas ir Taryba priima siūlomą sprendimą mobilizuoti EGF lėšas.

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo
                  (Airijos paraiška – „EGF/2015/006 IE/PWA International“)

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  16
               , ypač į jo 15 straipsnio 4 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  17
               , ypač į jo 13 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF didžiausia metinė suma neviršija 150 mln. EUR (2011 m. kainomis), kaip nustatyta Tarybos reglamento (ES, Euratom) Nr. 1311/2013
                  18
                12 straipsnyje;

               (3)2015 m. birželio 19 d. Airija pateikė paraišką „EGF/2015/006 IE/PWA International“ dėl finansinės paramos iš EGF, nes iš „PWA International Ltd.“ ir vieno tiekėjo įmonės Airijoje buvo atleista darbuotojų. Paraiška buvo papildyta papildoma informacija pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta minėto reglamento 13 straipsnyje;

               (4)remdamasi Reglamento (ES) Nr. 1309/2013 6 straipsnio 2 dalimi, Airija nusprendė 108 nedirbantiems ir nesimokantiems jaunuoliams (NEET) taip pat teikti iš EGF bendrai finansuojamas prie individualių poreikių pritaikytas paslaugas;

               (5)pagal Reglamento (ES) Nr. 1309/2013 4 straipsnio 2 dalį Airijos paraiška laikoma priimtina, kadangi dėl darbuotojų atleidimo daromas didelis poveikis užimtumui ir vietos, regiono ar šalies ekonomikai;

               (6)todėl iš EGF turėtų būti mobilizuota 442 293 EUR suma finansinei paramai pagal Airijos pateiktą paraišką suteikti;

               (7)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2015 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 442 293 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [the date of its adoption]*.

                  19Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)
                  OL L 347, 2013 12 20, p. 855.

                     (2)
                  Kaip apibrėžta EGF reglamento 3 straipsnyje.

                     (3)
                  OL L 393, 2006 12 30, p. 1.

                     (4)
                  Laikantis Reglamento (ES) Nr. 1309/2013 7 straipsnio ketvirtos pastraipos nuostatų.

                     (5)
                  2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (6)
                  2014 m. kovo 28 d. „Lufthansa Technik“ žmogiškųjų išteklių departamento ataskaita, skirta „IDA Ireland“.

                     (7)
                  „EGF/2014/016 IE/Lufthansa Technik“ ir „EGF/2015/006 IE/PWA International“.

                     (8)
                  „EGF/2009/021 IE/SR Technics“.

                     (9)

                     http://airo.maynoothuniversity.ie/external-content/census-2011-national-mapping-viewer

                  .

                     (10)
                  QQI –

                     www.qqi.ie

                     (11)
                  http://www.etbi.ie/etbs/directory-of-etbs/

                     (12)

                     www.springboardcourses.ie

                  ;

                     www.momentumskills.ie

                  .

                     (13)
                  „Services Industrial Public and Technical Union“; „Technical Engineering and Electrical Union“.

                     (14)
                  OL L 347, 2013 12 20, p. 884.

                     (15)
                  OL C 373, 2013 12 20, p. 1.

                     (16)
                  OL L 347, 2013 12 20, p. 855.

                     (17)
                  OL C 373, 2013 12 20, p. 1.

                     (18)
                  Tarybos reglamentas (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

                     (19)
                   Date to be inserted by the Parliament before the publication in OJ.


Svarbus teisinis pranešimas

|

52007PC0771

Pasiūlymas Tarybos sprendimas leidžiantis Vokietijos Federacinei Respublikai ir Lenkijos Respublikai taikyti priemones, nukrypstančias nuo direktyvos 2006/112/EB dėl pridėtinės vertės mokesčio bendros sistemos 5 straipsnio (Tekstas autentiškas tik vokiečių ir lenkų kalbomis)  /* KOM/2007/0771 galutinis */

	[pic] | EUROPOS BENDRIJŲ KOMISIJA |Briuselis, 5.12.2007KOM(2007) 771 galutinisPasiūlymasTARYBOS SPRENDIMASleidžiantis Vokietijos Federacinei Respublikai ir Lenkijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 5 straipsnio(Tekstas autentiškas tik vokiečių ir lenkų kalbomis)(pateikta Komisijos)AIŠKINAMASIS MEMORANDUMASPASIūLYMO APLINKYBėS |110 | Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta pridėtinės vertės mokesčio (PVM) surinkimo procedūra arba užkirstas kelias tam tikrų formų mokesčių slėpimui ar vengimui. Vokietijos Federacinė Respublika ir Lenkijos Respublika 2007 m. gegužės ir liepos mėn. laiškais, kuriuos Komisijos generalinis sekretoriatas užregistravo 2007 m. spalio 22 d. ir 2007 m. liepos 27 d., paprašė, kad joms būtų leista pasienio tiltų, kurie yra tų šalių geležinkelių tinklų dalis, statybai ir priežiūrai taikyti nuo minėtos direktyvos nuostatų nukrypstančias priemones. Pagal PVM direktyvos 395 straipsnio 2 dalį Komisija 2007 m. spalio 24 d. laišku informavo kitas valstybes nares apie Vokietijos Federacinės Respublikos ir Lenkijos Respublikos pateiktus prašymus. 2007 m. spalio 25 d. laišku Komisija pranešė Vokietijos Federacinei Respublikai ir Lenkijos Respublikai turinti visą informaciją, reikalingą prašymui įvertinti. |120 | Bendrosios aplinkybės Siekdamos palengvinti šalių susisiekimą geležinkelių transportu, Vokietijos Federacinė Respublika ir Lenkijos Respublika nusprendė sudaryti susitarimą dėl dviejų pasienio tiltų statybos (ir vėlesnės jų priežiūros), taip pat dėl kitų vienuolikos jau pastatytų pasienio tiltų per Oderį ir Lužicos Nisą priežiūros. Šiame susitarime numatomos priemonės, kuriomis nukrypstama nuo PVM direktyvos nuostatų, susijusių su teritoriškumo principu. Pagal susitarimą Vokietijos Federacinei Respublikai arba Lenkijos Respublikai pavedama kelių tiltų statyba arba priežiūra. Susitarime nustatyta, kad pasienio tiltų statybvietės ir patys tiltai, esantys (iš dalies) vienos šalies teritorijoje, laikomi esančiais kitos šalies teritorijoje tais atvejais, kai tai kitai šaliai pavesta jų statyba arba priežiūra. Tai reiškia, kad, skaičiuojant PVM, mokėtiną už minėtų pasienio tiltų statybai arba priežiūrai tiekiamas prekes ar teikiamas paslaugas arba Bendrijos teritorijoje įsigyjamas prekes, Lenkijai priklausanti pasienio tilto dalis bus laikoma esanti Vokietijos teritorijoje, kai Vokietija vykdo to tilto statybos ar priežiūros darbus, ir atvirkščiai. Pagal susitarimą Vokietijos Federacinei Respublikai bus pavesta vieno naujo tilto statyba ir priežiūra, taip pat keturių jau esančių tiltų priežiūra. Pagal susitarimą Lenkijos Respublikai bus pavesta vieno naujo tilto statyba ir priežiūra, taip pat septynių jau esančių tiltų priežiūra. Laikantis įprastinių taisyklių, pagal PVM direktyvoje nustatytą teritoriškumo principą reikėtų Vokietijos Federacinėje Respublikoje tiekiamas prekes ir teikiamas paslaugas, taip pat Bendrijos teritorijoje įsigyjamas prekes apmokestinti Vokietijos PVM. Panašiai, Lenkijos Respublikoje tiekiamas prekes ir teikiamas paslaugas, taip pat Bendrijos teritorijoje įsigyjamas prekes reikėtų apmokestinti Lenkijos PVM. Taikant įprastines taisykles reikėtų nustatyti tikslią apmokestinamųjų sandorių vietą pagal teritoriją, kurioje buvo atlikta kiekviena darbų dalis. Vokietijos Federacinės Respublikos ir Lenkijos Respublikos manymu, dėl tokių taisyklių minėtus darbus atliekančios įmonės patirtų didelių sunkumų skaičiuodamos mokesčius. Jos laikosi nuomonės, kad susitarime nustatytos mokesčių nuostatos yra pagrįstos, nes dėl jų įmonėms bus paprasčiau mokėti mokesčius. Komisija pripažįsta, kad šiais atvejais vienodu statybos ir priežiūros darbų apmokestinimu bus pasiektas supaprastinimas, todėl susijusioms įmonėms bus lengviau taikyti mokesčių taisykles nei tuo atveju, jei būtų taikomos įprastinės mokesčių taisyklės. |130 | Pasiūlymo srityje galiojančios nuostatos Jau buvo keli atvejai, kai Taryba leido valstybėms narėms nukrypti nuo teritoriškumo principo dėl pasienio teritorijose vykdomų projektų. |141 | Derėjimas su kitomis Europos Sąjungos politikos sritimis ir tikslais Netaikoma. |KONSULTACIJOS SU SUINTERSUOTOSIOMIS šALIMIS IR POVEIKIO VERTINIMAS |Konsultacijos su suinteresuotosiomis šalimis |219 | Netaikoma. |Tiriamųjų duomenų rinkimas ir naudojimas |229 | Nepriklausomo tyrimo neprireikė. |230 | Poveikio vertinimas Sprendimo pasiūlymu siekiama supaprastinti su pasienio tiltų statyba ir priežiūra susijusių prekių ir paslaugų apmokestinimo procedūrą, todėl jis gali turėti teigiamą poveikį ekonomikai. Šis poveikis bet kuriuo atveju bus ribotas dėl siauros leidžiančios nukrypti nuostatos taikymo srities. |TEISINIAI PASIūLYMO ASPEKTAI |305 | Siūlomų veiksmų santrauka Leidimas Vokietijai ir Lenkijai nukrypti nuo teritorinio PVM taikymo dvi šalis jungiančių pasienio tiltų statybai ir priežiūrai. |310 | Teisinis pagrindas 2006 m. lapkričio 28 d. PVM direktyvos 2006/112/EB dėl pridėtinės vertės mokesčio bendros sistemos 395 straipsnis. |329 | Subsidiarumo principas Pasiūlymas priklauso išimtinei Bendrijos kompetencijai. Dėl to subsidiarumo principas netaikomas. |Proporcingumo principas Pasiūlymas atitinka proporcingumo principą dėl šios (-ių) priežasties (-čių): |331 | Sprendimu suteikiamas leidimas valstybėms narėms jų pačių prašymu ir jis nėra privalomas. |332 | Atsižvelgiant į ribotą šios leidžiančios nukrypti nuostatos taikymo sritį, speciali priemonė yra proporcinga siekiamam tikslui. |Priemonių pasirinkimas |341 | Siūloma priemonė: kita. |342 | Kitos priemonės būtų netinkamos dėl toliau nurodytos (-ų) priežasties (-čių). Remiantis PVM direktyvos 395 straipsniu, nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Taigi Tarybos sprendimas yra tinkamiausia priemonė, nes jis gali būti skirtas konkrečioms valstybėms narėms. |POVEIKIS BIUDžETUI |409 | Pasiūlymas neturi jokio poveikio Bendrijos biudžetui. |1.  PasiūlymasTARYBOS SPRENDIMASleidžiantis Vokietijos Federacinei Respublikai ir Lenkijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 5 straipsnio(Tekstas autentiškas tik vokiečių ir lenkų kalbomis)EUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį,atsižvelgdama į Komisijos pasiūlymą[2],kadangi:2.  Vokietijos Federacinė Respublika ir Lenkijos Respublika laiškais, kuriuos Komisijos generalinis sekretoriatas užregistravo 2007 m. spalio 22 d. ir 2007 m. liepos 27 d., paprašė, kad joms būtų leista tam tikrų abi šalis jungiančių pasienio tiltų statybai ir priežiūrai taikyti specialias mokesčių priemones.3.  Pagal Direktyvos 2006/112/EB 395 straipsnio 2 dalį Komisija 2007 m. spalio 24 d. laišku informavo kitas valstybes nares apie Vokietijos Federacinės Respublikos ir Lenkijos Respublikos pateiktus prašymus. 2007 m. spalio 25 d. laišku Komisija pranešė Vokietijos Federacinei Respublikai ir Lenkijos Respublikai turinti visą informaciją, reikalingą prašymui įvertinti.4.  Specialia priemone siekiama, kad tuo atveju, kai pasienio tiltams statyti ir prižiūrėti tiekiamos prekės arba teikiamos paslaugos ir Bendrijos teritorijoje įsigyjamos prekės, tie tiltai ir jų statybvietės (kai tiltai statomi) būtų laikomi esančiais vienos iš valstybių narių teritorijoje pagal jų sudarytą susitarimą dėl atsakomybės už minėtų pasienio tiltų statybos ir priežiūros darbus pasidalijimo.5.  Jeigu speciali priemonė nebūtų taikoma, reikėtų kiekvienu prekių tiekimo, paslaugų teikimo ar prekių įsigijimo Bendrijos teritorijoje atveju nustatyti, ar apmokestinimo vieta yra Vokietijos Federacijos Respublika, ar Lenkijos Respublika. Vokietijos teritorijoje atlikti su pasienio tiltu susiję darbai būtų apmokestinami Vokietijos pridėtinės vertės mokesčiu, o Lenkijos teritorijoje atlikti darbai – Lenkijos pridėtinės vertės mokesčiu.6.  Todėl leidžiančia nukrypti nuostata siekiama supaprastinti minėtų tiltų statybos ir priežiūros apmokestinimo tvarką.7.  Leidžianti nukrypti nuostata neturės neigiamo poveikio Bendrijos nuosaviems ištekliams, gaunamiems iš PVM.PRIĖMĖ ŠĮ SPRENDIMĄ:1 straipsnisVokietijos Federacinei Respublikai ir Lenkijos Respublikai leidžiama, laikantis 2 ir 3 straipsnių sąlygų, taikyti nuo Direktyvos 2006/112/EB nukrypstančias priemones, susijusias su vieno pasienio tilto per Oderį ir vieno pasienio tilto per Lužicos Nisą statyba ir vėlesne priežiūra, taip pat dviejų jau pastatytų pasienio tiltų per Oderį ir devynių pasienio tiltų per Lužicos Nisą priežiūra; visų šių tiltų viena dalis yra Vokietijos Federacinės Respublikos teritorijoje, kita – Lenkijos Respublikos teritorijoje. Išsami informacija apie šiuos tiltus pateikiama šio sprendimo priede.2 straipsnisNukrypstant nuo Direktyvos 2006/112/EB 5 straipsnio, dėl pasienio tilto, kurio statyba ir priežiūra pavedama Vokietijos Federacinei Respublikai, taip pat dėl pasienio tiltų, kurių tik priežiūra pavedama Vokietijos Federacinei Respublikai: šie tiltai ir, kai tinkama, statybvietė, kai ji yra Lenkijos teritorijoje, laikomi Vokietijos teritorijos dalimi, kai šių tiltų statybai ir priežiūrai tiekiamos prekės ir teikiamos paslaugos, taip pat Bendrijos teritorijoje įsigyjamos prekės.3 straipsnisNukrypstant nuo Direktyvos 2006/112/EB 5 straipsnio, dėl pasienio tilto, kurio statyba ir priežiūra pavedama Lenkijos Respublikai, taip pat dėl pasienio tiltų, kurių tik priežiūra pavedama Lenkijos Respublikai: šie tiltai ir, kai tinkama, statybvietė, kai ji yra Vokietijos teritorijoje, laikomi Lenkijos teritorijos dalimi, kai šių tiltų statybai ir priežiūrai tiekiamos prekės ir teikiamos paslaugos, taip pat Bendrijos teritorijoje įsigyjamos prekės.4 straipsnisŠis sprendimas skirtas Vokietijos Federacinei Respublikai ir Lenkijos Respublikai.Priimta Briuselyje […]Tarybos varduPirmininkasPRIEDAS1 straipsnyje nurodyti tiltai:1. Vokietijos Federacinei Respublikai pavedama šio pasienio tilto statyba:a) pasienio tiltas per Oderį tarp Frankfurto (prie Oderio) ir Kunovicų ( Kunowice ) (žyma 580,640).2. Lenkijos Respublikai pavedama šio pasienio tilto statyba:a) pasienio tiltas per Lužicos Nisą tarp Horka ir Węgliniec (žyma 130,470).3. Vokietijos Federacinei Respublikai pavedama šių pasienio tiltų priežiūra:a) pasienio tiltas per Oderį tarp Neurüdnitz ir Siekierki (žyma 653,903);b) pasienio tiltas per Oderį tarp Küstrin Kietz ir Küstrin Kostrzyn (žyma 615,102);c) pasienio tiltas per Oderį tarp Frankfurto (prie Oderio) ir Kunovicų ( Kunowice ) (žyma 580,640);d) pasienio tiltas per Lužicos Nisą tarp Hagenwerder ir Ręczyn (žyma 169,611);e) pasienio tiltas per Lužicos Nisą tarp Hirschfelde ir Trzciniec Zgorzelecki (žyma 186,281).4. Lenkijos Respublikai pavedama šių pasienio tiltų priežiūra:a) pasienio tiltas per Lužicos Nisą tarp Guben ir Gubin (žyma 13,375);b) pasienio tiltas per Lužicos Nisą tarp Guben ir Gubinek (žyma 17,625);c) pasienio tiltas per Lužicos Nisą tarp Forst ir Tuplice (žyma 51,935);d) pasienio tiltas per Lužicos Nisą tarp Bad Muskau ir Łęknica (žyma 80,530);e) pasienio tiltas per Lužicos Nisą tarp Horka ir Wegliniec (žyma 130,470);f) pasienio tiltas per Lužicos Nisą tarp Görlitz ir Zgorzelec (žyma 153,885);g) pasienio tiltas per Lužicos Nisą tarp Krzewina Zgorzelecka ir Trzciniec Zgorzelecki (žyma 184,220);h) pasienio tiltas per Lužicos Nisą tarp Krzewina Zgorzelecka ir Trzciniec Zgorzelecki (žyma 184,780).[1] OL L 347, 2006 12 11, p. 1. Direktyva su pakeitimais, padarytais Direktyva 2006/138/EB (OL L 384, 2006 12 29, p. 92).[2] OL C[…], […], p. […].


Svarbus teisinis pranešimas

|

52007PC0650

Pasiūlymas Tarybos pamatinis sprendimas iš dalies keičiantis Pamatinį sprendimą 2002/475/TVR dėl kovos su terorizmu {SEK(2007) 1424} {SEK(2007) 1425}  /* KOM/2007/0650 galutinis - CNS 2007/0236 */

	[pic] | EUROPOS BENDRIJŲ KOMISIJA |Briuselis, 6.11.2007KOM(2007) 650 galutinis2007/0236 (CNS)PasiūlymasTARYBOS PAMATINIS SPRENDIMASiš dalies keičiantis Pamatinį sprendimą 2002/475/TVR dėl kovos su terorizmu(pateikta Komisijos) {SEK(2007) 1424}{SEK(2007) 1425}AIŠKINAMASIS MEMORANDUMAS1. PASIūLYMO APLINKYBėS-  Pasiūlymo pagrindas ir tikslaiTerorizmas kelia vieną iš didžiausių grėsmių demokratijai, laisvei naudotis žmogaus teisėmis ir ekonominei bei socialinei plėtrai.Europos Sąjungos sutartyje Europos Sąjunga užsibrėžė tikslą laisvės, saugumo ir teisingumo erdvėje užtikrinti piliečiams aukštą saugumo lygį. Nepaprastai svarbu, jog Europos Sąjungos valstybėse narėse galiotų veiksminga baudžiamoji teisė, kad kovojant su terorizmu būtų galima pasiekti šį tikslą. Taip pat būtina imtis priemonių tarptautiniam bendradarbiavimui šioje srityje stiprinti.Šiuolaikinės informacinės ir ryšių technologijos yra reikšmingos terorizmo grėsmės sklaidai. Visų pirma, internetas yra pigi, greita ir lengvai prieinama priemonė, aprėpianti praktiškai visą pasaulį. Deja, visais šiais privalumais, kuriuos ypač vertina įstatymus gerbiantys piliečiai, kasdieniame gyvenime besinaudojantys interneto teikiama nauda, piktnaudžiauja teroristai. Internetą jie naudoja kaip priemonę, skirtą skleisti propagandą mobilizavimo ir verbavimo tikslais bei skelbti teroristų rengimo ir išpuolių planavimo instrukcijas, taip pat internetinius vadovus. Šios abi galimybės skirtos esamiems ir potencialiems šalininkams.Tad internetas yra vienas iš pagrindinių radikalėjimo ir asmenų verbavimo stimuliatorių, jis taip pat yra informacijos apie teroristines priemones ir metodus šaltinis, t. y. atlieka „virtualios teroristų rengimo stovyklos“ funkciją. Terorizmo propagandos ir terorizmui tinkamų žinių skleidimas internetu papildo ir sustiprina tradicinį teroristų mokymą bei rengimą ir padeda plėtoti tvirtesnę bei platesnę teroristų ir jų šalininkų platformą.Neatidėliotina politikos užduotis – užkirsti kelią šiai augančiai grėsmei. Su šiuolaikiniu terorizmu ir jo naujais metodais ES turi kovoti taip pat ryžtingai ir atkakliai, kaip ir su tradiciniu terorizmu. Šiuo pasiūlymu atnaujinamas Pamatinis sprendimas dėl kovos su terorizmu [OL L 164, 2002 6 22, p. 3–7] ir derinamas su Europos Tarybos konvencija dėl terorizmo prevencijos, terorizmo sąvoką papildant viešu kurstymu vykdyti teroristinius nusikaltimus, teroristų verbavimu ir rengimu.Šiuos nusikaltimus svarbu įtraukti į Pamatinį sprendimą dėl kovos su terorizmu visų pirma dėl tokių priežasčių:- privalumas yra tas, kad labiau integruojama Europos Sąjungos institucinė sistema (visų pirma netaikomos ilgos pasirašymo ir ratifikavimo procedūros kaip Europos Tarybos konvencijų atveju, užtikrinami tinkami tolesnės veiklos mechanizmai ir vienodas Teisingumo Teismo aiškinimas);- pamatiniame sprendime įtvirtinamas specialus teisinis reglamentavimas, visų pirma susijęs su bausmių rūšimi ir griežtumu bei privalomosiomis jurisdikcijos taisyklėmis, kuris taip pat bus taikomas naujai numatytiems nusikaltimams;- pamatinis sprendimas yra pagrindinė ES kovos su terorizmu politikos priemonė: todėl aiškiai įtraukus šiuos konkrečius parengiamuosius veiksmus, būtų aktyvuoti Europos Sąjungos bendradarbiavimo mechanizmai, susiję su pamatiniu sprendimu.Papildoma nauda, atsirandanti viešą kurstymą vykdyti teroristinius nusikaltimus, teroristų verbavimą ir rengimą įtraukus į ES terorizmo sąvoką, išsamiau aprašyta poveikio vertinimo ataskaitoje.Pamatinis sprendimas dėl kovos su terorizmu taip pat taikomas veiksmams, kuriais galima prisidėti prie teroro aktų trečiosiose šalyse. Tai rodo Komisijos įsipareigojimą kovoti su terorizmu tiek pasaulio, tiek Europos Sąjungos mastu. Šiame pasiūlyme laikomasi tokio požiūrio ir pabrėžiama tarptautinio bendradarbiavimo esamų organizacijų sistemoje bei pasitelkiant bendradarbiavimo mechanizmus svarba.Europos Sąjunga ir jos valstybės narės vadovaujasi pagarba žmogaus teisėms bei pagrindinėms laisvėms, žmogaus orumo garantija ir šių teisių apsauga tiek asmenų, tiek institucijų atžvilgiu.120-  Bendrosios aplinkybėsEuropos SąjungaPamatiniu sprendimu dėl kovos su terorizmu visose valstybėse narėse suvienodinama teroristinių nusikaltimų apibrėžtis ir užtikrinama, kad tokius nusikaltimus padariusiems arba už juos atsakingiems fiziniams ir juridiniams asmenims būtų numatytos bausmės ir sankcijos, atitinkančios tokių nusikaltimų sunkumą. Jame numatomi atvejai, kada valstybės narės privalo prisiimti jurisdikciją teroristinių nusikaltimų atžvilgiu, kad už juos būtų galima veiksmingai persekioti, ir konkrečios nukentėjusiųjų nuo teroristinių nusikaltimų apsaugos ir pagalbos jiems priemonės, kurios šiems asmenims taikomos dėl jų pažeidžiamumo.Pirmojoje Komisijos vertinimo ataskaitoje apie Pamatinio sprendimo dėl kovos su terorizmu įgyvendinimą [COM(2004) 409 galutinis, 2004 6 8 ir Komisijos tarnybų darbiniame dokumente SEC(2004) 688), 2004 6 8] apibendrinama tuometinė teisės akto įgyvendinimo nacionalinėje teisėje pažanga. Antrojoje Komisijos ataskaitoje, kuri buvo priimta tuo pačiu metu kaip ir šis pasiūlymas, atnaujinamas valstybių narių, aptartų ankstesnėje ataskaitoje, vertinimas ir pateikiamas išsamus pirminis pirmą kartą vertintų valstybių narių įgyvendinimo pažangos vertinimas. Iš šių ataskaitų matyti Europos Sąjungos teisės aktų suderinimo lygis, pasiektas priėmus Pamatinį sprendimą dėl kovos su terorizmu, ir jose pateikiamos naudingos aiškinamosios gairės bei vertinga valstybių narių teisės aktų, reglamentuojančių kovą su terorizmu, apžvalga.Hagos programoje Europos Vadovų Taryba pabrėžia, kad veiksmingai terorizmo prevencijai ir kovai su juo visapusiškai gerbiant pagrindines teises būtina, kad valstybės narės neapsiribotų vien savo saugumo palaikymo veiksmais, bet taip pat sutelktų dėmesį į visos Sąjungos saugumą.ES strategijoje ir veiksmų plane dėl kovos su radikalizmo skatinimu ir verbavimu terorizmui, kuriuos 2005 m. gruodžio mėn. priėmė TVR taryba, ES ragina imtis priemonių, skirtų kovoti su interneto naudojimu teroristiniais tikslais. Ji taip pat pabrėžia, kad valstybių narių veiksmus turėtų papildyti veiksmai ES lygmeniu.2006 m. birželio 15 ir 16 d. išvadose Europos Vadovų Taryba ragina Tarybą ir Komisiją parengti kovos su netinkamo internetinio ryšio naudojimo teroristiniais tikslais priemones, kartu laikantis pagrindinių teisių ir principų.Tarptautinis lygmuoEuropos Tarybos konvencijoje dėl terorizmo prevencijos (Varšuva, 2005 m. gegužės 16 d.) reikalaujama, kad susitariančiosios šalys užtikrintų baudžiamosios atsakomybės taikymą už viešą kurstymą vykdyti teroristinius nusikaltimus, teroristų verbavimą ir rengimą.Be to, labai svarbi Jungtinių Tautų Saugumo Tarybos rezoliucija Nr. 1624 (2005 m. rugsėjo 14 d.) ir Jungtinių Tautų pasaulinė kovos su terorizmu strategija (2006 m. rugsėjo 8 d.). Taip pat reikėtų atsižvelgti į Didžiojo aštuoneto susitikimo rezultatus (Sankt Peterburgas, Rusijos Federacija, 2006 m. liepos 16 d.) ir į (2006 m. gruodžio 5 d.) ESBO Ministrų Tarybos sprendimą Nr. 7/06 „Kova su interneto naudojimu teroristiniams tikslams“ („Countering the use of the Internet for Terrorist Purposes“).120-  Su pasiūlymu susijusios galiojančios nuostatosPamatinio sprendimo dėl kovos su terorizmu 4 straipsnyje nurodoma, kad valstybės narės turi imtis priemonių, kad būtų baudžiama už kurstymą, bendrininkavimą ir kėsinimąsi vykdyti teroristinius nusikaltimus. To paties dokumento 2 straipsnyje reikalaujama, kad valstybės narės taikytų baudžiamąją atsakomybę asmenims, vadovaujantiems teroristinei grupei arba dalyvaujantiems teroristinės grupės veikloje. Tačiau šios nuostatos aiškiai nereglamentuoja terorizmo propagandos ir terorizmui tinkamų žinių skleidimo, visų pirma internetu.Europos Tarybos konvencijos dėl terorizmo prevencijos 5–7 straipsniuose susitariančiosioms šalims įtvirtintas reikalavimas užtikrinti, kad neteisėtas ir apgalvotas viešas kurstymas įvykdyti teroristinį nusikaltimą, verbavimas teroristinei veiklai ir teroristų rengimas būtų kvalifikuojamas kaip kriminalinis nusikaltimas (5–7 straipsniai). Be to, 9 straipsniu reikalaujama, kad susitariančiosios šalys greta 5–7 straipsniuose nurodytų nusikaltimų numatytų papildomus (šalutinius) nusikaltimus.120-  Derėjimas su kitomis Europos Sąjungos politikos sritimis ir tikslaisPasiūlymas atitinka ES kovos su radikalizmo skatinimu ir verbavimu strategijos ir veiksmų plano nuostatas, atnaujina ir papildo ES teisinį kovos su terorizmu pagrindą ir dera su Europos Sąjungos pagrindinių teisių chartija [OL C 364, 2000 12 18, p. 1].Kovos su terorizmu priemonės turi būti taikomos kartu užtikrinant žmogaus teisių ir pagrindinių laisvių apsaugą. Šiame pasiūlyme aptariami klausimai, susiję su neapibrėžta riba tarp teisėto naudojimosi laisvėmis, pavyzdžiui, saviraiškos laisve, laisve jungtis į asociacijas ar religijos laisve, ir nusikalstamo elgesio. Todėl jį rengiant buvo nuodugniai atsižvelgiama į tokias žmogaus teises ir pagrindines laisves. Visų pirma saviraiškos laisvės apribojimai, kylantys dėl naujo nusikaltimo – viešo kurstymo įvykdyti teroristinį nusikaltimą, atitinka EŽTK 10 straipsnio reikalavimus.2. Konsultacijos su suinteresuotosiomis šalimis ir poveikio vertinimas-  Konsultacijos su suinteresuotosiomis šalimis120Konsultacijų metodai, pagrindiniai tiksliniai sektoriai ir bendras respondentų apibūdinimas2006 m. Komisija paskelbė tris skirtingus klausimynus: 2006 m. birželio 26 d. – skirtą valstybėms narėms, 2006 m. lapkričio 20 d. – žiniasklaidai, svarbiausiems pramonės sektoriams ir pilietinei visuomenei, Europos ir tarptautinėms nevyriausybinėms organizacijoms, užsiimančioms žmogaus teisių klausimais, advokatų ir teisininkų asociacijoms, leidykloms, transliuotojų ir žurnalistų asociacijoms, interneto paslaugų teikėjams, telekomunikacijų įmonėms bei kitoms svarbioms ūkio šakoms, o 2006 m. gruodžio 11 d. – Europolui, Europos policijos koledžui (Cepolui) ir Eurojustui. Be to, buvo organizuojami pokalbiai ir susitikimai su Europos žiniasklaidos atstovais ir interneto paslaugų teikėjais. 2007 m. kovo 20 d. buvo surengta konferencija, į kurią susirinko valstybių narių, Europolo, Eurojusto ir Cepolo atstovai, kad supažindintų su klausimynų rezultatais ir aptartų galimus kovos su interneto naudojimu teroristiniams tikslams būdus.120Atsakymų santrauka ir kaip į juos buvo atsižvelgtaAtsakymai į tris klausimynus apibendrinti poveikio vertinimo ataskaitos I, II ir III prieduose, pridėtuose prie šio pasiūlymo.2007 m. kovo 20 d. vykusioje konferencijoje buvo patvirtinta, kad pakankamai pritariama Pamatinio sprendimo dėl kovos su terorizmu pakeitimui įtraukiant naujus nusikaltimus – viešą kurstymą įvykdyti teroristinį nusikaltimą, teroristų verbavimą ir rengimą, be kita ko internetu, jeigu veikų baudžiamumo ribos neviršija Europos Tarybos konvencijoje dėl terorizmo prevencijos pasiektos pusiausvyros.Šis pasiūlymas – tai darni koncepcija, kurioje atsižvelgiama į trijų klausimynų rezultatus ir per konsultacijas išreikštas nuomones ir kuri grindžiama prieduose pateiktu poveikio vertinimu. Be to, šiame pasiūlyme nusikaltimai papildomi Europos Tarybos konvencijoje dėl terorizmo prevencijos nurodytais nusikaltimais. Taigi šiuo pasiūlymu numatoma tinkama teisinė priemonė, skirta kovoti su viešu kurstymu įvykdyti teroristinį nusikaltimą, su teroristų verbavimu ir rengimu, taip pat kai tokie veiksmai atliekami internetu. Jis visiškai dera su žmogaus teisėmis ir nekeičia atsakomybės taikymo paslaugų teikėjams tvarkos, nustatytos Elektroninės komercijos direktyva.-  Tiriamųjų duomenų rinkimas ir naudojimas120Nepriklausomo tyrimo neprireikė.120-  Poveikio vertinimas1. Nekeisti politikos (atsižvelgiant į galiojančią Europos Tarybos konvenciją dėl terorizmo prevencijos, diskutuotina galimybė išsaugoti status quo ).2. Uždrausti interneto paslaugų teikėjams teikti prieigą prie informacijos, kuria siekiama viešai kurstyti vykdyti teroristinius nusikaltimus, verbuoti ar rengti teroristus.3. Gerinti teisėsaugos institucijų gebėjimus ir žinias kovojant su interneto naudojimu teroristiniams tikslams (užtikrinant tinkamą parengimą, specialistų pagalbą ir aprūpinant veiksminga įranga – visa tai galėtų būti finansuojama Komisijos lėšomis).4. Raginti valstybes nares pasirašyti ir (arba) ratifikuoti Europos Tarybos konvenciją dėl terorizmo prevencijos (priimant politinį pareiškimą).5. Persvarstyti Pamatinį sprendimą dėl kovos su terorizmu, siekiant nusikaltimų sąrašą papildyti nusikaltimais, numatytais Europos Tarybos konvencijoje dėl terorizmo prevencijos, ir numatyti baudžiamąją atsakomybę už, be kita ko, internetu skleidžiamą viešą kurstymą vykdyti teroristinius nusikaltimus, taip pat teroristų verbavimą ir rengimą.Nuodugniai įvertinus kiekvienos galimybės poveikį saugumui, ekonomikai ir žmogaus teisėms ir pasvėrus jų privalumus bei trūkumus, galima daryti išvadą, kad 5-osios ir 3-osios galimybių derinys yra veiksmingiausia kovos su interneto naudojimu teroristiniams tikslams strategija, kartu užtikrinanti visapusį žmogaus teisių paisymą.120Komisija atliko darbo programoje numatytą poveikio vertinimą, kurio ataskaitą galima rasti tinklalapyje www.europa.eu.int.3. TEISINIAI PASIūLYMO ASPEKTAI120-  Siūlomų veiksmų santraukaSiūlomu 2002 m. birželio 13 d. Tarybos pamatinio sprendimo dėl kovos su terorizmu pakeitimu siekiama taip suderinti nacionalines nuostatas, reglamentuojančias viešą kurstymą įvykdyti teroristinį nusikaltimą, teroristų verbavimą ir rengimą, kad už tokio pobūdžio veiksmus visoje ES būtų taikoma baudžiamoji atsakomybė, be kita ko ir tais atvejais, kai tokie veiksmai atliekami internetu, ir užtikrinti, kad galiojančios, teroristiniams nusikaltimams taikomos bausmių, juridinių asmenų atsakomybės, jurisdikcijos ir baudžiamojo persekiojimo normos taip pat būtų taikomos minėto pobūdžio veiksmams.120-  Teisinis pagrindasEuropos Sąjungos sutarties 29 straipsnis, 31 straipsnio 1 dalies e punktas ir 34 straipsnio 2 dalies b punktas.120-  Subsidiarumo principasSubsidiarumo principas taikomas Europos Sąjungos veiksmams.Valstybės narės negali tinkamai pasiekti pasiūlymo tikslų dėl toliau nurodytos (-ų) priežasties (-čių).Šiuolaikinis terorizmas iš esmės yra pasaulinis reiškinys. Propagandos skleidimas mobilizavimo ir verbavimo tikslais, taip pat teroristų rengimo arba išpuolių planavimo internete instrukcijų ir internetinių vadovų skelbimas yra tarptautinio ir tarpvalstybinio pobūdžio. Grėsmė kyla tarptautiniu mastu, toks – bent jau iš dalies – turi būti ir atsakas į ją.Siekiant įgyvendinti ES kovos su terorizmu ir elektroniniais nusikaltimais strategijų tikslus, valstybės narės turi koordinuoti savo veiksmus, ir turi būti vykdomas tarptautinis bendradarbiavimas. Skirtingas valstybių narių teisinis reglamentavimas kliudo koordinuoti veiksmus, kurių būtina imtis ES lygmeniu, ir apsunkina bendradarbiavimą tarptautiniu lygmeniu.Dėl toliau nurodytos (–ų) priežasties (–čių) pasiūlyme iškeltus tikslus galima lengviau pasiekti vykdant veiksmus Europos Sąjungos mastu.Matyti aiški būtinybė, kovojant su terorizmu, dabartines papildomas pastangas valstybių narių ir ES lygmeniu pritaikyti naujiems teroristų veiklos metodams. Išplėtus bendrą galiojančią terorizmo apibrėžtį, teroristams bus užkirstas kelias pasinaudoti nacionalinės teisės nuostatų spragomis ir skirtumais. Bus žymiai palengvinta operatyvinė teisėsaugos institucijų veikla kovojant su tarpvalstybinėmis baudžiamosiomis veikomis. Bendri pagrindai, kuriais remsis visos valstybės narės, taip pat palengvins bendradarbiavimą tarptautiniu lygmeniu ir sustiprins ES poziciją tarptautiniuose forumuose.Glaudesnis teisėsaugos institucijų bendradarbiavimas ES ir tarptautiniu lygmeniu reikš veiksmingesnį tyrimą ir baudžiamąjį persekiojimą, o tai užtikrins didesnį saugumą.Todėl pasiūlymas atitinka subsidiarumo principą.-  Proporcingumo principasPasiūlymas atitinka proporcingumo principą dėl toliau nurodytos (-ų) priežasties (-čių).Šiuo pasiūlymu nesiekiama daugiau, nei reikalinga ir naudinga ES lygmeniu. Pamatinis sprendimas yra privalomas valstybėms narėms rezultatų, kuriuos reikia pasiekti, atžvilgiu, bet palieka nacionalinėms valdžios institucijoms galimybę pasirinkti jo įgyvendinimo formą ir būdus.Elektroninės komercijos direktyvos ir Direktyvos dėl duomenų saugojimo nuostatos nekeičiamos, todėl telekomunikacijų operatoriams arba telekomunikacijų paslaugų teikėjams naujų pareigų nenumatoma. Šiuo pasiūlymu atitinkamam sektoriui nėra įtvirtinamas įpareigojimas sukurti naujus bendradarbiavimo mechanizmus. Juo tik paskatinama aktyviau naudoti esamus mechanizmus, numatytus pagal Elektroninės komercijos direktyvą arba Direktyvą dėl duomenų saugojimo. Netiesioginės iš šio pasiūlymo išplaukiančios sąnaudos reiškia tik papildomą darbo krūvį, atsirandantį tiriant naujus nusikaltimus. Atsižvelgiant į tai, kiek per metus ES pasitaiko baudžiamojo persekiojimo už teroristinę veiklą atvejų, tokios sąnaudos netūrėtų būti reikšmingos.-  Pasirinkta priemonė120Siūloma priemonė: pamatinis sprendimas pagal Europos Sąjungos sutarties 34 straipsnio 2 dalies b punktą. Kitos priemonės nėra tinkamos, nes siekiama suderinti valstybių narių teisės aktus.4. Poveikis biudžetui120Pasiūlymas neturi poveikio Bendrijos biudžetui.1202007/0236 (CNS)PasiūlymasTARYBOS PAMATINIS SPRENDIMASiš dalies keičiantis Pamatinį sprendimą 2002/475/TVR dėl kovos su terorizmuEUROPOS SĄJUNGOS TARYBA,atsižvelgdama į Europos Sąjungos sutartį, ypač į jos 29 straipsnį, 31 straipsnio 1 dalies e punktą ir 34 straipsnio 2 dalies b punktą,atsižvelgdama į Komisijos pasiūlymą[1],atsižvelgdama į Europos Parlamento nuomonę[2],kadangi:(1) Terorizmas yra vienas sunkiausių visuotinių vertybių – žmogaus orumo, laisvės, lygybės ir solidarumo, pagarbos žmogaus teisėms ir pagrindinėms laisvėms –, kuriomis grindžiama Europos Sąjunga, pažeidimų. Be to, terorizmas yra vienas iš pavojingiausių pasikėsinimų pakirsti demokratijos ir teisinės valstybės principus, kurie yra bendri valstybėms narėms ir kuriais grindžiama Europos Sąjunga.(2) Tarybos pamatinis sprendimas 2002/475/TVR dėl kovos su terorizmu sudaro Europos Sąjungos kovos su terorizmu politikos pagrindą. Sukūrus visoms valstybėms narėms bendrą teisinę bazę, visų pirma suderinus teroristinių nusikaltimų apibrėžtį, buvo galima sukurti ir plėtoti Europos Sąjungos kovos su terorizmu politiką, grindžiamą pagarba pagrindinėms teisėms ir teisinės valstybės principui.(3) Pastaraisiais metais išaugo ir sparčiai išplito terorizmo grėsmė, pasikeitė teroristų ir jų šalininkų veiklos metodai, hierarchiškai organizuotas grupes pakeitė pusiau savarankiškos, laisvais saitais tarpusavyje susietos ląstelės. Tokios ląstelės sujungia tarptautinius tinklus ir vis labiau naudojasi naujomis technologijomis, visų pirma internetu.(4) Internetas naudojamas siekiant Europoje įkvėpti ir sutelkti vietos tinklus ir pavienius asmenis, jis taip pat yra informacijos apie teroristines priemones ir metodus šaltinis, t. y. atlieka „virtualios teroristų rengimo stovyklos“ funkciją. Esant labai mažoms sąnaudoms ir rizikai, padaugėjo tokių veikų, kaip antai viešas kurstymas įvykdyti nusikaltimą, taip pat teroristų verbavimas ir rengimas.(5) Hagos programoje pabrėžiama, kad veiksmingai terorizmo prevencijai ir kovai su juo visapusiškai gerbiant pagrindines teises būtina, kad valstybės narės neapsiribotų vien savo saugumo palaikymo veiksmais, bet taip pat sutelktų dėmesį į visos Sąjungos saugumą.(6) Hagos programos įgyvendinimo veiksmų plane primenama, kad siekiant kovoti su terorizmu būtinas visuotinis atsakas ir kad Europos Sąjunga negali nei ignoruoti, nei nepateisinti piliečių lūkesčių, kuriuos jie sieja su ES. Be to, joje nurodoma, kad pagrindinis dėmesys turi būti skiriamas įvairiems prevencijos, pasiruošimo ir reagavimo aspektams siekiant toliau stiprinti ir prireikus papildyti valstybių narių gebėjimus kovoti su terorizmu, ypač atsižvelgiant į personalo įdarbinimo, finansavimo, rizikos analizės, ypatingos svarbos infrastruktūros objektų apsaugos ir pasekmių valdymo klausimus.(7) Šiame pasiūlyme numatoma baudžiamoji atsakomybė už su teroristine veikla susijusius nusikaltimus, kad mažinant informacijos, galinčios paskatinti asmenis įvykdyti teroristinį išpuolį, sklaidą, būtų galima pasiekti bendresnį politinį terorizmo prevencijos tikslą.(8) Jungtinių Tautų Saugumo Tarybos rezoliucijoje Nr. 1624 (2005) valstybės raginamos imtis būtinų ir tinkamų priemonių, atitinkančių jų pagal tarptautinę teisę prisiimtus įsipareigojimus, ir įstatymu uždrausti skatinimą įvykdyti teroro aktą arba aktus ir užkirsti kelią tokiems veiksmams. 2006 m. balandžio 27 d. Jungtinių Tautų generalinio sekretoriaus pranešime „Susivieniję prieš terorizmą: pasaulinės kovos su terorizmu strategijos rekomendacijos“ minėta rezoliucija suprantama kaip pagrindas, kuriuo grindžiamas baudžiamosios atsakomybės taikymas už skatinimą įvykdyti teroro aktą arba asmenų verbavimą, be kita ko, kai tokie veiksmai atliekami internetu. (2006 m. rugsėjo 8 d.) Jungtinių Tautų pasaulinėje kovos su terorizmu strategijoje nurodoma, kad JT valstybės narės nusprendė ištirti veiksmų koordinavimo tarptautiniu ir regioniniu lygmeniu būdus ir priemones, siekiant kovoti su visų formų terorizmu ir su visomis jo apraiškomis internete.(9) Europos Tarybos konvencijoje dėl terorizmo prevencijos įtvirtinama susitariančiųjų šalių pareiga taikyti baudžiamąją atsakomybę už neteisėtą ir tyčinį viešą kurstymą įvykdyti teroristinį nusikaltimą, teroristų verbavimą ir rengimą.(10) Visose valstybėse narėse turėtų būti toliau derinama teroristinių nusikaltimų, įskaitant ir su teroristine veikla susijusius nusikaltimus, apibrėžtis, kad į ją patektų viešas kurstymas įvykdyti teroristinį nusikaltimą, taip pat teroristų verbavimas ir rengimas, jei ši veika buvo tyčinė.(11) Fiziniams ir juridiniams asmenims, viešai kursčiusiems vykdyti teroristinius nusikaltimus, verbavusiems ir rengusiems teroristus arba atsakingiems už tokią veiką, turėtų būti numatytos bausmės ir sankcijos, jei tokia veika buvo tyčinė. Už tokias veikos formas visose valstybėse narėse turėtų būti numatoma vienoda atsakomybė, neatsižvelgiant į tai, ar veiksmai buvo atlikti internetu.(12) Reikėtų priimti papildomas jurisdikcijos taisykles, siekiant užtikrinti, kad viešas kurstymas įvykdyti teroristinį nusikaltimą, taip pat teroristų verbavimas ir rengimas galėtų būti veiksmingai persekiojamas baudžiamąja tvarka, jeigu tokios veikos tikslas ar rezultatas yra teroristinio nusikaltimo, kuris patenka į valstybės narės jurisdikciją, įvykdymas.(13) Kadangi siūlomo veiksmo tikslų valstybės narės negali tinkamai pasiekti vienašališkai, ir, atsižvelgiant į būtinybę turėti Europos mastu suderintas nuostatas, juos galima geriau pasiekti ES lygmeniu, Europos Sąjunga gali imtis priemonių vadovaudamasi subsidiarumo principu. Pagal proporcingumo principą šiuo pamatiniu sprendimu nesiekiama daugiau, nei reikalinga šiems tikslams pasiekti.(14) ES laikosi Europos Sąjungos sutarties 6 straipsnio 2 dalimi pripažintų ir Europos Sąjungos pagrindinių teisių chartijoje, ypač jos II ir VI skyriuose, įtvirtintų principų. Nė viena šio pamatinio sprendimo nuostata negali būti aiškinama taip, kad ja siekiama mažinti ar riboti pagrindines teises ar laisves, kaip antai saviraiškos, susirinkimų arba asociacijos laisvę, teisę į privataus ir šeimos gyvenimo gerbimą, įskaitant teisę į susirašinėjimo slaptumą.(15) Viešas kurstymas vykdyti teroristinius nusikaltimus, teroristų verbavimas ir rengimas yra tyčiniai nusikaltimai. Todėl nė viena šio pamatinio sprendimo nuostata negali būti aiškinama taip, kad ja siekiama mažinti arba riboti informacijos sklaidą moksliniams, tiriamiesiems arba informavimo tikslams. Radikalių, poleminių ar prieštaringų nuomonių reiškimas viešai diskutuojant opiais politiniais klausimais, įskaitant terorizmą, nepatenka į šio pamatinio sprendimo taikymo sritį, o visų pirma į viešo kurstymo vykdyti teroristinius nusikaltimus apibrėžtį,PRIĖMĖ ŠĮ PAMATINĮ SPRENDIMĄ:1 straipsnis2002 m. birželio 13 d. Pamatinis sprendimas dėl kovos su terorizmu iš dalies keičiamas taip:1. 3 straipsnis pakeičiamas taip:„ 3 straipsnis – Su teroristine veikla susiję nusikaltimai1.  Šiame pamatiniame sprendime:2.  „viešas kurstymas įvykdyti teroristinį nusikaltimą“ – viešas pareiškimo paskelbimas arba kitoks visuomenės informavimas, siekiant paraginti įvykdyti vieną iš 1 straipsnio 1 dalies a–h punktuose išvardytų veikų, jeigu tokia veika, neatsižvelgiant į tai, ar ja tiesiogiai propaguojami teroristiniai nusikaltimai, kelia pavojų, kad gali būti įvykdytas vienas ar keletas tokių nusikaltimų;3.  „teroristų verbavimas“ – asmens skatinimas įvykdyti vieną iš 1 straipsnio 1 dalyje arba 2 straipsnio 2 dalyje išvardytų veikų;4.  „teroristų rengimas“ – mokymas pasigaminti arba naudoti sprogmenis, šaunamuosius arba kitokius ginklus, kenksmingas arba pavojingas medžiagas arba taikyti kitus specialius metodus ar būdus, siekiant įvykdyti vieną iš 1 straipsnio 1 dalyje išvardytų veikų ir žinant, kad formuojami įgūdžiai bus šiam tikslui panaudoti.5.  Kiekviena valstybė narė imasi reikiamų priemonių, kad su teroristine veikla susijusiais nusikaltimais būtų laikomos šios tyčinės veikos:6.  viešas kurstymas įvykdyti teroristinį nusikaltimą;7.  teroristų verbavimas;8.  teroristų rengimas;9.  vagystė sunkinančiomis aplinkybėmis turint tikslą padaryti vieną iš 1 straipsnio 1 dalyje išvardytų veikų;10.  turto prievartavimas turint tikslą padaryti vieną iš 1 straipsnio 1 dalyje išvardytų veikų;11.  suklastotų administracinių dokumentų rengimas turint tikslą padaryti vieną iš 1 straipsnio 1 dalies a–h punktuose ir 2 straipsnio 2 dalies b punkte išvardytų veikų.12.  Baudžiamajai atsakomybei už veiką, nurodytą 2 dalyje, taikyti nebūtina, kad teroristinis nusikaltimas būtų faktiškai įvykdytas.2. 4 straipsnio 2 dalis pakeičiama taip:„Kiekviena valstybė narė imasi reikiamų priemonių, kad už kėsinimąsi padaryti 1 straipsnio 1 dalyje ir 3 straipsnyje, išskyrus 1 straipsnio 1 dalies f punkte numatytą laikymą ir 1 straipsnio 1 dalies i punkte bei 3 straipsnio 2 dalies a–c punktuose nurodytas veikas, būtų baudžiama.“3. 9 straipsnis papildomas šia 1a dalimi:„1a. Kiekviena valstybė narė nustato savo jurisdikciją 3 straipsnio 2 dalies a–c punktuose nurodytoms veikoms, jeigu tokios veikos tikslas arba rezultatas buvo 1 straipsnyje nurodyto nusikaltimo, kuris, remiantis šio straipsnio 1 dalies a–e punktuose išvardytais kriterijais, patenka į valstybės narės jurisdikciją, įvykdymas.“2 straipsnis1 Valstybės narės imasi būtinų priemonių, kad užtikrintų šio pamatinio sprendimo nuostatų įgyvendinimą iki [2008 m. gruodžio 31 d.].2 Iki [2008 m. gruodžio 31 d.] valstybės narės Tarybos Generaliniam sekretoriatui ir Komisijai pateikia nuostatų, perkeliančių į jų nacionalinę teisę šiuo pamatiniu sprendimu nustatytus įpareigojimus, tekstą. Remdamasi pranešimu, parengtu naudojant šią informaciją, ir Komisijos ataskaita, Taryba iki [2009 m. gruodžio 31 d.] įvertina, kokiu mastu valstybės narės ėmėsi priemonių, būtinų šio pamatinio sprendimo nuostatoms įgyvendinti.3 straipsnisŠis pamatinis sprendimas įsigalioja jo paskelbimo Oficialiajame leidinyje dieną.Priimta BriuselyjeTarybos varduPirmininkas [1] [...].[2] [...].